Na osnovu člana 1. Zakona o izboru predsednika Republike („Službeni glasnik RS", br. 1/90 i 79/92) i člana 34. Zakona o izboru narodnih poslanika („Službeni glasnik RS”, broj 35/00), a u vezi sa čl. 7. i 8. Zakona o izboru predsednika Republike („Službeni glasnik RS”, br. 1/90 i 79/92),

Republička izborna komisija, na sednici 1. oktobra 2002. godine, donela je

ODLUKU

O PONAVLjANjU GLASANjA ZA IZBOR PREDSEDNIKA REPUBLIKE

 1. Ponavlja se glasanje za izbor predsednika Republike Srbije.

 2. Glasanje za izbor predsednika Republike Srbije ponoviće se 13. oktobra 2002. godine, u vremenu od 7,00 do 20,00 časova.

 3. Na ponovljenom glasanju učestvuju dva kandidata koji su dobili najveći broj glasova u prvom krugu glasanja 29. septembra 2002. godine, i to:

 - Vojislav Koštunica, koga je predložila Demokratska stranka Srbije, i

 dr Miroljub Labus, koga je predložila GG „Najbolje za Srbiju - Miroljub Labus”.

 4. Glasanje za izbor predsednika Republike obaviće se na biračkim mestima koja su bila određena za glasanje za izbor predsednika Republike 29. septembra 2002. godine.

 5. Organi za sprovođenje ponovljenog glasanja za izbor predsednika Republike su:

 - Republička izborna komisija u stalnom sastavu i predstavnici predlagača kandidata iz tačke 3. ove odluke;

 - birački odbori u stalnom sastavu i predstavnici predlagača kandidata iz tačke 3. ove odluke.

 6. Organi nadležni za vođenje biračkih spiskova pripremiće izvode iz biračkih spiskova do dana određenog za predaju biračkim odborima, a na osnovu podataka upisanih do 13. septembra 2002. godine kao i podataka upisanih po sudskim rešenjima - naknadne promene, zaključno sa 26. septembrom 2002. godine.

 7. Primopredaja izbornog materijala za izbor predsednika Republike obaviće se na mestima, i na način koji je bio određen za primopredaju izbornog materijala za glasanje 29. septembra 2002. godine.

 8. Ovu odluku objaviti u „Službenom glasniku Republike Srbije”.

02 broj 013-1329/02

U Beogradu, 1. oktobra 2002. godine

REPUBLIČKA IZBORNA KOMISIJA

Predsednik,

Radoslav Baćović